5.3.

Fis-subtaqsimiet il-ġodda B.2 (il-punt 3.2 tad-Dokument Uniku) u F.2 (“Informazzjoni dwar il-karatteristiċi speċifiċi tal-prodott”) (il-punt 5 tad-Dokument Uniku), il-kontenut tal-parametri “likopen” u “luminożità tal-lewn” huma aġġustati u l-parametru “Vitamina C” huwa mibdul b’“Vitamina E (α-Tokoferol)”. — Għall-varjetà kummerċjali “Redondo Liso” [tond u lixx]: Il-karatteristika “luminożità tal-lewn (L): bejn 42 u 46,5” hija mibdula għal “luminożità tal-lewn(L): ≥ 35”. It-test “Il-kontenut ta’ vitamina C ta’ din il-varjetà ta’ tadam huwa bejn 153 u 195 mg għal kull 100 g ta’ piż frisk” huwa mibdul għal “Il-kontenut ta’ vitamina E (α-tokoferol) ta’ din il-varjetà ta’ tadam huwa ≥ 0,40 mg għal kull 100 g ta’ piż frisk”. “Kontenut totali ta’ likopen li jvarja bejn 21 u 25,8 mg għal kull 100 g ta’ piż niexef” huwa mibdul b’“kontenut totali ta’ likopen ta’ ≥ 26 mg għal kull 100 g ta’ piż niexef”. — Għall-varjetà kummerċjali “Tomate Cereza (incluido cóctel)” [cherry tomato, inkluża l-varjetà “cocktail”]: Il-karatteristika “luminożità tal-lewn (L): bejn 38 u 40” hija mibdula għal “luminożità tal-lewn (L): ≥ 35”. It-test “Il-kontenut ta’ vitamina C ta’ dan it-tip ta’ tadam huwa bejn 62 u 102 mg għal kull 100 g ta’ piż frisk” huwa mibdul għal “Il-kontenut ta’ vitamina E (α-tokoferol) ta’ dan it-tip ta’ tadam huwa ≥ 0,30 mg għal kull 100 g ta’ piż frisk”. “Kontenut totali ta’ likopen li jvarja bejn 31,6 u 38,4 mg għal kull 100 g ta’ piż niexef” huwa mibdul b’“kontenut totali ta’ likopen ta’ ≥ 26 mg għal kull 100 g ta’ piż niexef”. — Għall-varjetà kummerċjali “Asurcado” [imfellel]: Il-proprjetà “luminożità tal-lewn (L): bejn 38 u 40” hija mibdula għal “luminożità tal-lewn(L): ≥ 35”. It-test “Il-kontenut ta’ vitamina C ta’ dan it-tip ta’ tadam huwa bejn 130 u 155 mg għal kull 100 g ta’ piż frisk” huwa mibdul għal “Il-kontenut ta’ vitamina E (α-tokoferol) ta’ dan it-tip ta’ tadam huwa ≥ 0,31 mg għal kull 100 g ta’ piż frisk”. “Kontenut totali ta’ likopen li jvarja bejn 35,4 u 44 mg għal kull 100 g ta’ piż niexef” huwa mibdul għal “kontenut totali ta’ likopen ta’ ≥ 26 mg għal kull 100 g ta’ piż niexef”. — Għall-varjetà kummerċjali “Oblongo o Alargado” [żenguli jew tawwali]: Il-proprjetà “luminożiità tal-lewn (L): bejn 38 u 40” hija mibdula għal “luminożità tal-lewn (L): ≥ 35”. It-test “Il-kontenut ta’ vitamina C ta’ dan it-tip ta’ tadam huwa bejn 142 u 186 mg għal kull 100 g ta’ piż frisk” huwa mibdul għal “Il-kontenut ta’ vitamina E (α-tokoferol) ta’ dan it-tip ta’ tadam huwa ≥ 0,31 mg għal kull 100 g ta’ piż frisk”. “Kontenut totali ta’ likopen li jvarja bejn 10,8 u 13,2 mg għal kull 100 g ta’ piż niexef” huwa mibdul għal “kontenut totali ta’ likopen ta’ ≥ 26 mg għal kull 100 g ta’ piż niexef”. Raġunijiet: Saru evidenti problemi serji f’termini tal-IĠP li tissodisfa r-rekwiżiti tal-ispeċifikazzjoni tal-prodott, li huma bbażati fuq studju mmexxi mill-Università tal-Almeria, Nutrient composition and antioxidant activity of eight tomato (Lycopersicon esculentum) varieties, [Kompożizzjoni tan-nutrijenti u attività tal-antiossidanti ta’ tmien varjetajiet ta’ tadam (Lycopersicon esculentum)] ippubblikat fl-2009. Dawn ir-rekwiżiti huma eċċessivament stretti, minħabba li jeħtieġu li t-teħid u l-analiżi tal-kampjuni jsiru fl-aqwa kundizzjonijiet li huwa diffiċli ħafna biex jiġu riprodotti fil-kuntest ta’ prattiki ta’ kultivazzjoni u kummerċ normali. L-ewwel nett, huwa prattikament impossibbli li jintlaħqu l-livelli meħtieġa ta’ vitamina C taħt il-kundizzjonijiet ta’ maturazzjoni li għandhom jintlaħqu mit-tadam fil-ħin tal-ħsad, billi l-livelli ta’ vitamina C jonqsu aktar ma jsir it-tadam. Barra minn hekk, l-ispeċifikazzjoni tistabbilixxi livelli ta’ likopen u luminożità tal-lewn ferm ogħla minn dawk li normalment jintlaħqu f’dik iż-żona ġeografika. Fi kwalunkwe każ, il-livelli aġġustati ta’ likopen u luminożità, skont l-emenda mitluba, xorta se jkunu aktar għoljin minn dawk misjuba fit-tadam tal-istess varjetajiet barra ż-żona ġeografika, kif muri hawn taħt. Il-valuri massimi għal-luminożità u l-likopen stabbiliti fl-ispeċifikazzjoni tħassru minħabba li m’hemmx ġustifikazzjoni għal dawn il-limiti massimi, peress li valuri aktar għoljin isaħħu dawk il-karatteristiċi tat-tadam li jagħtu fehma pożittiva lill-konsumaturi dwar il-kwalità u l-freskezza tagħhom. Fl-istess ħin, il-ħtiġijiet għaż-żewġ parametri jsiru inqas stretti għar-raġunijiet spjegati hawn fuq. It-tnaqqis propost fil-valuri taż-żewġ parametri ma jinvolvi ebda tibdil sinifikanti fil-karatteristiċi tal-kwalità tipika, u lanqas ma jinvolvi emendi għall-kwalitajiet organolettiċi. Il-valuri tal-luminożità għal tadam miż-żona li mhumiex koperti mill-IĠP ħafna drabi jkunu bejn 25 u 28; dawn jinqabżu fis-sitwazzjonijiet kollha mill-varjetajiet kummerċjali koperti. Il-valur minimu tal-luminożità għat-tadam IĠP huwa stabbilit għal 35. Il-vitamina C ġiet sostitwita bil-kontenut ta’ vitamina E (α-tokoferol), billi l-livell ta’ vitamina C tat-tadam ivarja b’mod sinifikanti skont l-istadju ta’ maturazzjoni. Ġew irrappurtati livelli inizjali għoljin ħafna ta’ vitamina C għal tadam inqas misjur, li mbagħad fl-istadji finali tal-ħajja tat-tadam fuq l-ixkaffa naqsu għal 28 mg għal kull 100 g ta’ piż frisk(Valle and Rodríguez, 2011). Minħabba din il-varjazzjoni wiesgħa, il-vitamina C mhix meqjusa bħala indikatur tajjeb tal-kwalità għal tadam minn żona ġeografika speċifika. Il-komposti tat-tokoferol juru aktar stabbiltà aktar ma jsir it-tadam. Ġew irrappurtati bidliet żgħar fil-konċentrazzjoni ta’dawn il-komposti aktar ma jsir it-tadam (bejn 7,7 u 11,6 µg għal kull g ta’ piż frisk) (Quadrana et al., 2013). Barra minn hekk, il-vitamina C u t-tokoferoli huma interkambjabbli f’dak li jirrigwarda l-kapaċità antiossidanti tagħhom; ilu magħruf li ż-żewġ tipi ta’ komposti juru sinerġiżmu u kooperazzjoni antiossidanti (Niki et al., 1987). It-tokoferols għalhekk huma meqjusa indikaturi xierqa tal-karatteristiċi li huma ta’ benefiċċju għas-saħħa fit-tadam, u jistgħu jintużaw minflok il-Vitamina C u huma aktar effettivi f’dan ir-rigward. Diversi fatturi jinfluwenzaw il-kontenut tat-tokoferol tal-varjetajiet tat-tadam, bħas-salinità tal-ilma tas-saqi, l-ammont ta’ potassju fit-taħlita likwida tan-nutrijenti, il-varjetà ġenetika inkwistjoni, u l-kundizzjonijiet ambjentali speċjali (xemx, temperatura u umdità) li huma partikolari għal dik iż-żona. Il-kontenut ta’ tokoferol ta’ “Tomate La Cañada” huwa ikbar mill-medja tipika għall-varjetajiet ta’ tadam simili barra ż-żona ġeografika. Dan huwa partikolarment rilevanti fil-każ ta’ α-tokoferol, li huwa dak li għandu attività ta’ vitamina E u għalhekk huwa l-aktar sinifikanti mill-komposti ta’ tokoferols minn perspettiva nutrittiva. Is-sinteżi tat-tokoferol u livelli għoljin ta’ tokoferols huma stimulati wkoll minn stress osmotiku u mielaħ ikkawżat minn konduttività elettrika għolja. Il-valuri medji tipiċi ta’ α-tokoferol ta’ “Tomate La Cañada” huma bejn 0,56 u 0,72 mg għal kull 100 g ta’ piż frisk, skont il-varjetà kummerċjali magħżula, filwaqt li l-valuri jinstabu l-aktar fit-tadam mhux kopert mill-IĠP huma ≥ 0,14 mg kull 100 g ta’ piż frisk. Għalhekk il-valur minimu ta’ α-tokoferol għal tadam kopert mill-IĠP huwa stabbilit bħala 0,30 mg għal kull 100 g ta’ piż frisk. Il-luminożità għolja tal-lewn tirriżulta mis-sodezza konsiderevoli tal-frott. Għandu jitqies ukoll li l-valur ta’ dan il-parametru jiddependi fuq il-maturazzjoni; it-tadam inqas misjur għandu valuri ta’ luminożità aktar għoljin. Madankollu, tadam li diġà beda jiħmar, li fih ħafna likopen, li juri valuri għoljin ta’ luminożità u għandu kontenut għoli ta’ α-tokoferol, huwa eċċezzjoni.